
Nitinol nanorészecskék előállítása lézeres besugárzással

A nanotechnológia, ezen belül is a nanostruktúrák, nanorészecskék előállításának és alkalmazási lehetőségeinek vizsgálata manapság nagyon népszerű kutatási terület.
Kísérleteink során nitinol nanorészecskéket állítottunk elő folyadék alatti lézeres abláció jelenségével. A nitinol egy nikkel és titán (~50-50 at.%) összetételű alakemlékező fémötvözet. Az emlékező fémet ha deformáljuk, melegítés hatására visszaveszi eredeti formáját.
A nanorészecskék előállítását kétféle folyadékban (desztillált víz és etanol) és két különböző hullámhosszúságú lézerrel végeztük. A kísérletek során egy KrF excimer (λ=248 nm, FWHM=18 ns) és egy Nd:YAG (λ=1064 nm, FWHM=8 ns) lézert használtunk. A kísérleteket különböző energiasűrűségekkel (1-7 J/cm2), de azonos ismétlési frekvenciával és impulzus számmal végeztük el.
Kutatásaink során pásztázó elektronmikroszkóppal (SEM) és hozzá csatlakoztatott energia diszperz röntgen-analizátorral (EDX) vizsgáltuk a keletkező nanorészecskék alakját, méretét és bennük a nikkel és titán eloszlását, valamint a lézeres besugárzásnak kitett minta felületének morfológiáját és a felszíni rétegeinek kémiai összetételét.
A víz alatt készített nanorészecskékben a nikkel és a titán elkülönült, sőt kialakultak csak titán vagy csak nikkel összetételű gömb alakú nanorészecskék is és ugyanez volt látható a céltárgy felületén is, mindkét lézer alkalmazásakor. Az etanolban előállított nanorészecskéken és a céltárgy felszínén is homogénebb eloszlást mutatott a nikkel és titán, szemben a víz alatt készítetett részecskékkel és felszínekkel. Az így keletkezett gömb alakú részecskék átlagos mérete 300-450 nm. A céltárgyak felszínének morfológiája a Nd:YAG lézer alkalmazásakor lyukacsos, míg a KrF excimer lézer esetén lekerekített szélű struktúrájú volt. Az etanol alatt készített nanorészecskéket alkalmaztuk felület erősített Raman-spektroszkópiában (SERS), de nem sikerült nagy mértékű intenzitás növekedést elérnünk.
A víz alatt előállított nanorészecskék és a céltárgyak felszínén a nikkel és titán elkülönülésének lehetséges oka a titán oxidációja. A víz termális bomlási termékei között, ellentétben az etanoléval, nagy mennyiségű OH- ion található, amelynek nagy az oxidációs képessége és reakcióba lép a titánnal. A céltárgyak felületén kialakult morfológiai különbségeket az együttesen összeálló anyagi állandók és a lézerek paraméterei okozhatták. Későbbi kutatásainkban a nanorészecskék SERS aktivitását akarjuk növelni.



